Bjørn Brandenborg (S), 2025-05-09:
Tak for ordet, formand.
I januar måned besøgte jeg Keld og kollegerne i Nyborg svømmehal.
I en længere periode havde svømmehallen været nødsaget til at ansætte vagter, fordi grupper af indvandrerdrenge havde skabt utryghed og truet personalet og kaldt dem for racister, når de bad dem om at opføre sig ordentligt og vaske sig.
Året før var det Odense Kommune, der måtte tilbyde ansatte i en af deres svømmehaller psykologhjælp, fordi grupper af indvandrerdrenge skabte så mange problemer, at politiet måtte rykke ud med hundepatruljer for at få styr på situationen.
Personalet blev truet, og flere var bange for at gå hjem efter arbejde af frygt for at blive overfaldet.
I dag har de her svømmehaller så ansat permanente sikkerhedsvagter – i svømmehaller!
Historier som dem er så groteske, at man næsten ikke ved, hvad man skal sige.
For Keld og kollegerne er det helt urimelige arbejdsvilkår.
Tænk, at blive kaldt racist, fordi man beder nogen om at vaske sig og opføre sig ordentligt.
Tænk, at være bange for at gå hjem fra sit arbejde af frygt for at blive overfaldet.
Det er så grotesk.
Men det er også helt urimeligt, at kommuner og borgere skal bruge skattekroner, som skulle være gået til velfærd i daginstitutioner og ældreplejen, på at finansiere vagter, fordi der er nogle få mennesker, der ikke kan finde ud af at opføre sig ordentligt.
Historier som dem handler desværre om meget mere end bare nogle grupper på Fyn.
Det handler om en udvikling, hvor for mange indvandrerdrenge og -mænd har en adfærd og en opførsel, der er meget langt fra normal og er enormt grænseoverskridende.
Det handler om en dominanskultur, hvor de ødelægger det offentlige rum for alle andre med deres adfærd.
Hvis ikke det er i svømmehallen, er det i et socialt udsat boligområde, på S-togsstationen eller i nattelivet osv.
Jeg tror, de fleste danskere har et ret godt billede af, hvad det er, jeg mener.
I dag førstebehandler vi så et rigtig godt lovforslag, som giver politiet mulighed for at give de her personer et opholdsforbud.
Det betyder kort sagt, at hvis personer skaber utryghed i en svømmehal på Fyn, på et grønt område i et socialt boligområde eller på en S-togsstation, får politiet nu mulighed for at give de her personer et forbud mod at måtte komme der igen.
Kan man ikke opføre sig ordentligt, skal man ikke have mulighed for at være der.
Det har vi i Socialdemokratiet kæmpet for i mange år, og det er ingen hemmelighed, at vi, hvad angår opholdsforbud, også var klar til at gå længere.
For tryghed og sikkerhed er vores førsteprioritet.
Tryghedspakken indeholder også flere andre gode forslag, som jeg ikke har tid til at tale lige så længe og udtømmende om, men som selvfølgelig også fortjener noget opmærksomhed.
Det gælder bl.a. muligheden for, at boligforeninger og kommuner får nemmere ved at opsætte tryghedsskabende kameraer.
Lovforslaget vil udvide opholdsforbuddet i nattelivet til også at gælde voldtægtsforbrydere, der skal indsættes flere tryghedsvagter på togstationer, og så skærper vi bl.a. også straffen for graffitihærværk.
Der er ingen, der skal være bange for at gå i svømmehallen, på gaden eller noget som helst andet sted i det offentlige rum, fordi der er nogle grupper, der ikke kan finde ud af at opføre sig ordentligt – aldrig.
Det handler om danskernes tryghed, og derfor støtter Socialdemokratiet selvfølgelig det her lovforslag.
Tak for ordet.